«Пöгибнитöм горнякъяслöн дöваяс серти социальнöй справедливосьт лöсьöдöм - медшöр юалöмъясысь öти, мый вöлi видлалöма Россияса Президент Дмитрий Медведевкöд аддзысьлiгöн», - висьталiс талун журналистъяскöд аддзысьлiгöн Коми Республикаса Юралысь Вячеслав Гайзер.

«Дмитрий Анатольевич ошкис миянлысь водзмöстчöмсö, медым бöр лöсьöдны федеральнöй законодательствоын пöгибнитöм горнякъяслöн дöваяслысь мöдлаö овны мунöм вылö правосö, та йылысь висьталö лöсялана гижöд. Сы серти ми кутам водзö уджавны, медым дорйыны тайö гражданалысь интересъяссö. Чайта, мый öнi тайö гижöднас миянлы лоö кокньыдджык решитны тайö могсö», - пасйис республикаса Юралысь.

Кыдзи висьталiс Вячеслав Гайзер, пöгибнитöм горнякъяслöн дöваяслысь правояссö бöр лöсьöдöм вылö ковмас 300 миллион гöгöр шайт. Тайö сьöмыс сетас позянлун мöдлаö овмöдны Воркутаысь да Интаысь из шом предприятиеясса шахтёръяслысь 120 дöваöс. Республикаса Юралысь пасйис, мый федеральнöй законодательствоын пöгибнитöм горнякъяслöн дöваяслысь мöдлаö овмöдчöм вылö правосö бöр лöсьöдöм йылысь Республикаса Веськöдлан котырлысь водзмöстчöмъяссö Президентöн ошкöмыс сетас позянлун выль ног нуöдны сёрнисö оланпас пыртысь да олöмö пöртысь власьтлöн став сикас тшупöдын.

\*\*\* 1999 воöдз пöгибнитöм шахтёръяслöн семьяяс, кодъяс кöсйисны мöдлаö овмöдчыны войвывса шахтёр каръясысь, сулалiсны из шом перъян предприятиеясын öчередьын кокньöд серти. Найöс мöдлаö овмöдлiсны предприятиелöн аслас сьöм тшöт весьтö да государственнöй оланiн сертификатъяс тшöт весьтö (1998 восянь).

«Из шом промышленносьт реструктуризуйтöм кузя мероприятиеяс да найöс сьöмöн могмöдан пöрадок йылысь» Россия Федерацияса Веськöдлан котырлöн 2004 во öшым тöлысь 24 лунся 840 №-а шуöм серти вöлi дугöдöма мöдлаö овмöдны социальнöй боксянь дорйытöм гражданаöс из шом промышленносьтын вöвлöм уджалысьяс лыдысь, кодъясöс из шом промышленносьтлöн бырöдан предприятиеясысь прöстмöм йöзöс мöдлаö овмöдан кад чöж овмöдлiсны государствосянь отсöг тшöт весьтö.

«Ылi Войвыв районъясысь да накöд öткодялöм местаясысь мунысь гражданалы оланiн субсидияяс йылысь» 2001 во йирым тöлысь 25 лунся 125-ФЗ №-а федеральнöй оланпас серти мöдлаö овмöдöны социальнöй боксянь дорйытöм гражданаöс, кодъяслы лöсьöдöма оланiн субсидияяс сетан очередносьт. Пöгибнитöм шахтёръяслысь семьяясöс мöдлö овмöдöмсö талун вылö нормативнöй базаöн абу артыштöма.